STYRELSESRÅDET Godkendelse af Bankens Amsterdamhandlingsprogram Beslutning af 20. august 1997 (98/C 10/12)

STYRELSESRÅDET FOR DEN EUROPÆISKE INVESTERINGSBANK HAR -

under henvisning til Det Europæiske Råds resolution af 16. juni 1997 om vækst og beskæftigelse, der opfordrer til »at give en ny impuls, således at beskæftigelsen til stadighed står øverst på Unionens politiske dagsorden (. . .) [og til] at forbedre den europæiske konkurrenceevne som en forudsætning for vækst og beskæftigelse«, og indtrængende opfordrer EIB til »at øge sine aktiviteter på dette område ved at fremme investeringsprojekter, der er i overensstemmelse med sunde bankprincipper og sund bankpraksis«,

under henvisning til at resolutionen indtrængende opfordrer EIB til at

- »undersøge, i hvilket omfang den kan intervenere på områder som uddannelse, sundhed, bymiljø og miljøbeskyttelse

- øge sine interventioner i forbindelse med store infrastrukturnet ved at undersøge muligheden for at yde meget langfristede lån, primært til de store prioriterede projekter, der blev vedtaget i Essen

- undersøge muligheden for at indføre en facilitet til finansiering af højteknologiske projekter for små og mellemstore virksomheder i samarbejde med Den Europæiske Investeringsfond, eventuelt under anvendelse af risikovillig kapital med deltagelse af den private banksektor«, og

ud fra følgende betragtninger:

Disse opfordringer kræver, at Banken overvejer nye finansieringsformer, der skal stilles til rådighed i overensstemmelse med vedtægterne;

skønt investering af risikovillig kapital og udlånsformer, der er forbundet med en særlig risiko, ikke hører til Bankens vedtægtsmæssige aktiviteter, kan sådanne finansieringsformer - herunder ydelse af risikovillig kapital til visse kategorier af mindre og mellemstore virksomheder - være egnede til at supplere Bankens klassiske aktivitet og bidrage til virkeliggørelsen af resolutionens mål;

Banken har oparbejdet supplerende reserver og et ikke-fordelt overskud;

disse midler overstiger vedtægternes mindstekrav og behovene i forbindelse med Bankens klassiske udlånsaktivitet, herunder kapitalbehovene i forbindelse med den forventede kort- og mellemfristede vækst;

en del af disse overskydende midler bør anvendes til at udvide Bankens finansieringsformer på en måde, der er forenelig med dens formål;

denne anvendelse af de overskydende midler må ikke skade mulighederne for at finansiere en kommende kapitalforhøjelse - hvorom der skal træffes beslutning senere - med Bankens egne midler og ej heller foregribe nogen anden beslutning eller noget andet initiativ om overførsel af disse midler til andre formål, herunder udbetaling til ejerne, forudsat at dette er i overensstemmelse med vedtægterne;

EIF kan sammen med Banken spille en vigtig rolle i forbindelse med finansieringen af sådanne projekter -

TRUFFET FØLGENDE BESLUTNING:

1. Styrelsesrådet tilslutter sig Det Europæiske Råds resolution om vækst og beskæftigelse, i det omfang den finder anvendelse på Banken, og vil træffe passende foranstaltninger med henblik på dens gennemførelse.

2. Bestyrelsen anmodes om inden for sine vedtægtsmæssige beføjelser at tage stilling til, hvilke foranstaltninger Banken skal træffe i perioden 1997-2000 i overensstemmelse med de grundlæggende principper i bilaget hertil med henblik på resolutionens gennemførelse.

3. Disse foranstaltninger kan omfatte en udvidelse af Bankens aktivitet dels inden for uddannelse, sundhed, bymiljø og miljøbeskyttelse, dels til fordel for omfattende infrastrukturnet samt mindre og mellemstore virksomheder.

4. Disse foranstaltninger kan endvidere omfatte dels en mulighed for forhøjelse af loftet over EIB-lånenes andel af projektomkostningerne til indtil 75 % i undtagelsestilfælde og efter individuel stillingtagen, hvor bestyrelsen skønner dette hensigtsmæssigt med henblik på at fremme virkeliggørelsen af resolutionens mål, dels en udvidelse af Bankens finansierbarhedskriterier til fremme af de nævnte mål.

5. Med henblik på resolutionens gennemførelse kan en del af Bankens årlige overskud - i det omfang de overstiger de vedtægtsmæssige krav om reserver - anvendes til finansiering af sunde projekter i Fællesskabets interesse via ordninger, som udvider Bankens finansieringsmuligheder, inklusive bl.a. ordninger for ydelse af risikovillig kapital til visse kategorier af virksomheder via egnede formidlere med den fornødne kompetence og ekspertise, men eksklusive tilskud under enhver form. Den første overførsel hertil fra overskuddet for 1996 skal udgøre 200 mio. ECU. Beløbet for de følgende overførsler fra eventuelle overskud i perioden 1997-1999 vedtages årlig af styrelsesrådet på forslag fra bestyrelsen i forbindelse med godkendelsen af Bankens balance og resultatopgørelse. Der afsættes et samlet beløb på indtil 1 mia. ECU til perioden frem til udgangen af år 2000.

6. Bestyrelsen godkender på forslag fra direktionen dels de nærmere bestemmelser om de i punkt 5 nævnte foranstaltninger, dels de enkelte forretninger under anvendelse af Bankens sædvanlige fremgangsmåder.

7. Bestyrelsen forelægger årlig styrelsesrådet en beretning om gennemførelsen af disse foranstaltninger.

BILAG (1)

Hovedpunkterne i Amsterdamhandlingsprogrammet som godkendt af bestyrelsen på mødet den 21. juli 1997

1. Med henblik på gennemførelsen af resolutionen om vækst og beskæftigelse som vedtaget af Det Europæiske Råd på mødet i Amsterdam (den 16. og 17. juni 1997) har direktionen foreslået, at bestyrelsen på mødet den 21. juli 1997 vedtager et særligt initiativ med betegnelsen Amsterdamhandlingsprogrammet.

Programmet skal danne rammen om en snarlig påbegyndelse af en finansieringsaktivitet i overensstemmelse med resolutionens mål og en kommende udbygning deraf.

2. De vigtigste grundlæggende principper for Amsterdamhandlingsprogrammet er:

- aktiviteten skal overholde sunde bankprincipper og sund bankpraksis

- der skal fremsættes enkle, realistiske og praktiske forslag

- der er behov for en hurtig definition af de første finansieringer og en samtidig erkendelse af behovet for en energisk indsats for videreudvikling fremover, især i forbindelse med nyskabelser

- der skal tilføres merværdi til den aktivitet og de foranstaltninger, der udfoldes i medlemsstaterne og af de finansieringsinstitutioner, der arbejder på de relevante kapitalmarkeder

- det er hensigtsmæssigt at samarbejde med, udbygge og styrke den finansielle sektor, der er af afgørende betydning for Amsterdamhandlingsprogrammets succes

- det er vigtigt at tilskynde til dannelsen af partnerskaber mellem den offentlige og den private sektor, hvorved det må undgås at overbelaste den private sektor og andre finansieringskilder

- der skal fastlægges klare mål for programmets forskellige elementer og bestemmelser om evaluering af deres resultater

- partnerskabet med medlemsstaterne og disses opbakning er af afgørende betydning for en gnidningsløs gennemførelse af programmet.

3. Amsterdamhandlingsprogrammet er en udbygning af Det Europæiske Råds tidligere initiativer - der hviler på erkendelsen af sammenhængen mellem investeringer, vækst og beskæftigelse - tils hvis gennemførelse Banken bidrager, idet den har fået overdraget klart definerede opgaver. Amsterdamresolutionen bekræfter og udbygger denne inddragelse af Banken. Blandt nyskabelserne kan nævnes: En bredere definition af begrebet kapital; den betydning, der tillægges mindre og mellemstore projekter (det være sig mindre og mellemstore virksomheder eller infrastrukturprojekter); opfordringen til nytænkning omkring finansieringsformerne og nødvendigheden af at kombinere kortfristede virkninger med mellem- og langfristede, varige resultater.

I betragtning heraf anses følgende generelle foranstaltninger for hensigtsmæssige:

- Tidshorisonten for Amsterdamhandlingsprogrammet fastsættes til udgangen af år 2000 med de fornødne revisioner fra Bankens og Rådets side. Det gør det muligt at indlede aktiviteten omgående og udbygge den over en rimelig lang periode.

- EIB's finansieringsandel kan i denne periode øges til indtil 75 % af investeringsomkostningerne i forbindelse med dels transeuropæiske net og dertil knyttede infrastrukturprojekter, dels miljøprojekter. Denne mulighed skal anvendes i undtagelsestilfælde og efter individuel stillingtagen, når det kan dokumenteres, at det kan fremme projekternes gennemførelse.

- Bankens eksisterende produkter kan tilpasses på forskellig vis, f.eks. i retning af dels øget smidighed til fordel for mindre og mellemstore projekter, dels længere løbetider og afdragsfri perioder for større infrastrukturprojekter.

- Der kan indføres nye produkter til fordel for innovative mindre og mellemstore virksomheder gennem åbning af et særligt udlånsvindue, der anvender Bankens årlige overskud til fordel for en række nye finansieringsformer, herunder risikovillig kapital via egnede formidlere.

Ved anvendelsen af de nye produkter ifølge Amsterdamhandlingsprogrammet skal Banken tilstræbe en rimelig balance mellem risiko og vederlag.

4. Uddannelse, sundhed, bymiljø og miljøbeskyttelse

4.1. Banken agter at udvide sin aktivitet til finansiering af investeringsforehavender i uddannelsessektoren overalt i Unionen, idet de bidrager til skabelsen af en veluddannet og fleksibel arbejdsstyrke.

4.2. Også i sundhedssektoren vil EIB kunne fremme projekter overalt i Unionen, hvis de tjener et af dens eksisterende mål (f.eks. regionudvikling eller befornyelse) eller indeholder en betydelig del forskning og udvikling, uddannelse eller innovation i øvrigt.

4.3. Finansieringsbidragene til byudvikling kan med forsigtighed udvides til visse dele af bolig-investeringer, såfremt de indgår i veldefinerede planer for byudvikling eller -fornyelse. Desuden bør der anlægges en åben holdning over for servicesektoren (herunder detailhandelen).

4.4. Alle disse udvidelser af finansierbarhedskriterierne skal naturligvis ske under fortsat overholdelse af Bankens kvalitetskrav med hensyn til projekternes bæredygtighed og kreditrisiko.

4.5. Banken vil øge sit engagement til fordel for investeringer i miljøbeskyttelse. Den kan tillige fremme projektforberedelserne gennem finansiering af forundersøgelser.

5. Store infrastrukturprojekter og -net

5.1. Følgende særlige foranstaltninger udgør en uddybning af gældende praksis og fremgangsmåder for finansiering af store infrastrukturprojekter og net i tilknytning dertil:

- Banken er rede til at indrømme lange løbetider og afdragsfri perioder ud fra projekternes art. Den kan tillige fremme projektforberedelserne gennem finansiering af forundersøgelser.

- Især i forbindelse med projekter af typen transeuropæiske net, specielt de prioriterede projekter, vil Banken bestræbe sig for at tilbyde skræddersyede finansieringsordninger efter individuel stillingtagen.

5.2. Sideløbende hermed vil Banken i nært samarbejde med Europa-Kommissionen og EIF gennemgå henstillingerne fra Kinnock-arbejdsgruppen om finansiering af transeuropæiske netprojekter via partnerskaber for den offentlige og den private sektor - især vedrørende sådanne partnerskaber og supplerende finansieringsordninger, der er gearet til en højere risikoprofil - og udarbejde konkrete forslag.

6. Mindre og mellemstore virksomheder

Finansiering af mindre og mellemstore virksomheder er en af Bankens vigtigste opgaver og har speciel betydning for skabelsen af nye beskæftigelsesmuligheder. Erfaringerne viser klart, at medlemslandenes strukturer og interesser i forbindelse med finansiering af mindre og mellemstore virksomheder er meget forskellige, således at der er behov for en smidig holdning, der muliggør udvikling af passende ordninger. Desuden bør begrebet højteknologiprojekter fortolkes bredt. Følgende særlige foranstaltninger anses for hensigtsmæssige:

- Der åbnes et særligt vindue med nye finansieringsordninger, der anvender Bankens årlige overskud som nævnt ovenfor.

- I alle tilfælde skal ordningerne gennemføres i samarbejde med sunde finansieringsinstitutioner, styrke partnerskabet med bank- og finansieringsinstitutionerne og have en katalysator- og multiplikatorvirkning. EIF er en naturlig, foretrukket partner for Banken på dette område.

- Der skal anlægges en pragmatisk holdning og hurtigst muligt udvælges individuelle projekter, som skal forelægges bestyrelsen under anvendelse af Bankens sædvanlige fremgangsmåder.

7. Rapportering

Der forelægges styrelsesrådet og bestyrelsen en årlig beretning om udmøntningen af Amsterdamhandlingsprogrammet samt om de opnåede resultater og de konstaterede problemer.

(1) Dette bilag udgør en integrerende del af beslutningen.